**S. Bernardi Claraevallensis**

**Ad milites Templi de laude novae militiae liber**

**CAPUT SECUNDUM. De militibus Christi**

**Articulus quintus**

**(A)**

Revertetur ipse in haereditatem domumque suam, de qua per prophetam ita conqueritur, Reliqui domum meam, dimisi haereditatem meam (Jerem. XII, 7): implebitque illud propheticum, Redemit Dominus populum suum (Jerem. XXXI, 11, 12). Laetare, Jerusalem, et cognosce jam tempus visitationis tuae. Gaudete et laudate simul, deserta Jerusalem, quia consolatus est Dominus populum suum, redemit Jerusalem; paravit Dominus brachium suum sanctum in oculis omnium gentium. Virgo Israel, non erat qui sublevaret te. Surge jam, virgo, captiva filia Sion. Surge, inquam, et sta in excelso, et vide jucunditatem quae venit tibi a Deo tuo. Non vocaberis ultra derelicta, et terra tua non vocabitur amplius desolata, quia complacuit Domino in te, et terra tua inhabitabitur. Leva in circuitu oculos tuos et vide: omnes isti congregati sunt, venerunt tibi. Hoc tibi auxilium missum de sancto. Persolvitur antiqua promissio, Ponam te in superbiam saeculorum, gaudium in generatione et generationem, et suges lac gentium, et mammilla regum lactaberis (Isa. LX, 15, 16): et item, Sicut mater consolatur filios suos, ita et ego consolabor vos (Isa. LXVI, 13). Videsne quam crebra veterum attestatione nova approbatur militia? Dummodo sane spiritualibus non praejudicet sensibus litteralis interpretatio: ne per id quod cernitur, evanescat quod creditur. Alioquin terrenae civitatis temporalis gloria non destruit coelestia bona, sed astruit.